Æggekast og syreangreb på studentervogne har de seneste dage været omtalt i medierne, men selvom syreangrebet var langt over stregen, er æggekast ikke en nyhed i branchen. Her oplever man, at »drengestreger« er eskaleret de senere år. Det fortæller ejer af gallakorsel.dk, Bo Arleth:

»Syreangrebet er langt over stregen, men æggekast er normalt i visse områder af København. Her er kommunikationsformen æg i stedet for vandballoner.«

Vandballoner med vand og altså ikke olie, som det har været tilfældet i en af de omtale ægge-episoder, bliver ofte kastet på studentervogne i hele København, fortæller han:

»Men det er ret harmløst.«

Gallakorsel.dk ejer den vogn med nyudklækkede studenter, som fredag blev angrebet med syre. Syreangrebet resultaterede i, at to studenter efterfølgende måtte på hospitalet for at få skyllet øjnene, fortæller Bo Arleth.

Det var dog ikke hans vogn, der i en video på Ekstrabladet.dk blev overdynget med æg fredag. Alligevel overrasker æggekastene ham ikke.

»Det ville overraske mig, hvis det var sket i Vedbæk eller Slangerup, men der er steder i Storkøbenhavn, hvor det på ingen måde kommer bag på mig,« siger han.

Har I oplevet, at der er blevet kastet æg på jeres studentervogne?

»Ja, ja. Det sker hvert år, men ikke på alle turene. Dog ikke i så ekstrem en grad, som vi har set i år, hvor vejen er blevet spærret, så studentervognen ikke kan komme væk.«

Bo Arleth vil dog ikke fortælle, hvilke steder i København, hans vognmænd har oplevet æggekast, men siger, at det er steder »hvor man ikke ville gå alene om natten.«

»Der er steder i København, hvor grænserne har rykket sig for, hvad der er sjovt. Hvis man til daglig har en anden opfattelse af lov og regler, og hvad der er rigtigt og forkert, så er æg mod studenter - i deres verden - ret harmløst.«

Det har resulteret i, at der er områder i København, som vognmændene helst ikke kører ind.

»Når vi får listen med adresser, skimmer vi den, og ser vi, at der er uheldige adresser, forsøger vi at finde to gader længere henne, hvor vi kan parkere i stedet. Vi vil ikke ind i orkanens øje,« siger han. Det er en af årsagerne til, at han selv »hader at køre i København«:

»Der er forskel på at køre i Jylland og på den anden side af Lillebælt. I Jylland er folk virkelig søde, og det er så dejligt at køre studenterkørsel der. Det er bare noget andet i København.«

Han mener ikke selv, at æggekast på studenter er okay:

»Hvis man har en normal retningslinje for, hvad der er rigtigt og forkert, så er æg over stregen. Det kan være skadeligt for øjnene,« siger han.

Bo Arleth fortæller desuden, at æggekast ikke altid har været en tradition, men primært er dukket op de seneste år.

»For ti år siden oplevede jeg det i hvert fald ikke. Der kørte jeg også færre ture, men æggekast er først noget, jeg har oplevet de senere år.«